钦定古今图书集成/理学汇编/学行典/第108卷 > 《大学章句序》宋·朱熹
## 钦定古今图书集成/理学汇编/学行典/第108卷 > 《大学章句序》宋·朱熹

《大学》之书，古之《大学》所以教人之法也。盖自天降生
民，则既莫不与之以仁义礼智之性矣。然其气质之
禀或不能齐，是以不能皆有以知其性之所有而全
之也。一有聪明睿智能尽其性者出于其闲，则天必
命之以为亿兆之君师，使之治而教之，以复其性。此
伏羲、神农、黄帝、尧、舜所以继天立极，而司徒之职、典
乐之官所繇设也。“三代之隆，其法寖备，然后王宫国
都以及闾巷莫不有学。人生八岁，则自王公以下至
庶人之子弟，皆入小学，而教之以洒扫、应对、进退之
节，礼乐射御、书数之文。及其十有五年，则自天子之
元子、众子以至公、卿、大夫、元士之适子与凡民之俊
秀，皆入大学，而教之以穷理正心、修”己治人之道，此
又学校之教大小之节所以分也。夫以学校之设其
广如此，教之之术，其次第节目之详又如此，而其所
以为教则又皆本之人君躬行心得之馀，不待求之
民生日用彝伦之外。是以当世之人无不学其学焉
者，无不有以知其性分之所固有，职分之所当为，而
各俛焉以尽其力，此古昔盛时所以治隆于上，俗美
于下，而非后世之所能及也。及周之衰，贤圣之君不
作，学校之政不修，教化陵夷，风俗颓败。时则有若孔
子之圣，而不得君师之位以行其政教，于是独取先
王之法，诵而传之，以诏后世。若《曲礼》《少仪》《内则》《弟子
职》诸篇，固《小学》之支流馀裔。而此篇者，则因《小学》之
成功，以著《大学》之明法，外有以极其规模之大，而内
有以尽其节目之详者也。三千之徒，盖莫不闻其说，
而曾氏之传独得其宗，于是作为《传义》，以发其意。及
孟子没而其传。焉，则其书虽存，而知者鲜矣。自是
以来，俗儒记诵词章之习，其功倍于《小学》而无用；异端虚无寂灭之教，其高过于《大学》而无实。其他权谋
术数，一切以就功名之说，与夫百家众技之流，所以
惑世诬民、充塞仁义者，又纷然杂出乎其闲。使其君
子不幸而不得闻大道之要，其小人不幸而不得蒙
至治之泽，晦盲否塞，反复沈痼，以及五季之衰，而坏
乱极矣。天运循环，无往不复，宋德隆盛，治教休明。于
是河南程氏两夫子出，而有以接乎孟氏之传，实始
尊信此篇而表章之。既又为之次其简篇，发其归趣，
然后古者《大学》教人之法，圣经贤传之指，灿然复明
于世。虽以熹之不敏，亦幸私淑而与有闻焉。顾其为
书犹颇放失，是以忘其固陋，采而辑之。闲亦窃附己
意，补其阙略，以俟后之君子极知僭逾，无所逃罪。然
于国家化民成俗之意，学者修己治人之方，则未必
无小补云。